Document ID: 32007D0710

ΑΠΌΦΑΣΗ ΤΗΣ ΕΠΙΤΡΟΠΉΣ
της 29ης Οκτωβρίου 2007
για τροποποίηση του προσαρτήματος Β του παραρτήματος VII της πράξης προσχώρησης της Βουλγαρίας και της Ρουμανίας όσον αφορά ορισμένες εγκαταστάσεις των τομέων του κρέατος, του κρέατος πουλερικών, των ιχθύων και του γάλακτος καθώς και των γαλακτοκομικών προϊόντων στη Ρουμανία
[κοινοποιηθείσα υπό τον αριθμό Ε(2007) 5210]
(Κείμενο που παρουσιάζει ενδιαφέρον για τον ΕΟΧ)
(2007/710/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την πράξη προσχώρησης της Βουλγαρίας και της Ρουμανίας, και ιδίως το παράρτημα VII κεφάλαιο 5 τμήμα Β υποτμήμα Ι στοιχείο ε),
Εκτιμώντας τα ακόλουθα:
(1)
Ο κανονισμός (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (1) και ο κανονισμός (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (2) προβλέπουν ορισμένες διαρθρωτικές απαιτήσεις για τις εγκαταστάσεις που εμπίπτουν στο πεδίο εφαρμογής των εν λόγω κανονισμών.
(2)
Στο παράρτημα VII κεφάλαιο 5 τμήμα Β υποτμήμα Ι στοιχείο α) της πράξης προσχώρησης της Βουλγαρίας και της Ρουμανίας ορίζεται ότι ορισμένες διαρθρωτικές απαιτήσεις που προβλέπονται στους εν λόγω κανονισμούς δεν θα εφαρμόζονται για τις εγκαταστάσεις της Ρουμανίας που παρατίθενται στο προσάρτημα Β του παραρτήματος VII της πράξης προσχώρησης (εφεξής «ο κατάλογος εγκαταστάσεων») έως τις 31 Δεκεμβρίου 2009, υπό ορισμένους όρους.
(3)
Ο κατάλογος των εγκαταστάσεων ενημερώθηκε με την απόφαση 2007/23/ΕΚ της Επιτροπής, της 22ας Δεκεμβρίου 2006, για την τροποποίηση του προσαρτήματος Β του παραρτήματος VII της πράξης προσχώρησης του 2005 όσον αφορά ορισμένες εγκαταστάσεις των τομέων του κρέατος, του γάλακτος και των ιχθύων στη Ρουμανία (3).
(4)
Στη Ρουμανία ορισμένες εγκαταστάσεις των τομέων του κρέατος, του κρέατος πουλερικών, των ιχθύων και του γάλακτος καθώς και των γαλακτοκομικών προϊόντων έχουν ολοκληρώσει τη διαδικασία αναβάθμισής τους και συμμορφώνονται πλέον πλήρως με την κοινοτική νομοθεσία. Επιπλέον, ορισμένες εγκαταστάσεις έχουν παύσει τις δραστηριότητές τους. Συνεπώς, ο κατάλογος των εγκαταστάσεων πρέπει να τροποποιηθεί ώστε να συνεκτιμηθούν οι αλλαγές αυτές.
(5)
Επιπλέον, στη Ρουμανία ορισμένες εγκαταστάσεις επεξεργασίας κρέατος, κρέατος πουλερικών, ιχθύων και γάλακτος καθώς και γαλακτοκομικών προϊόντων αντιμετωπίζουν δυσκολίες προκειμένου να συμμορφωθούν με τις σχετικές διαρθρωτικές απαιτήσεις που προβλέπονται στους κανονισμούς (ΕΚ) αριθ. 852/2004 και (ΕΚ) αριθ. 853/2004 λόγω τεχνικών περιορισμών. Οι εν λόγω εγκαταστάσεις χρειάζονται περισσότερο χρόνο για να ολοκληρώσουν τη διαδικασία αναβάθμισής τους και να συμμορφωθούν πλήρως με τις σχετικές διαρθρωτικές απαιτήσεις που προβλέπονται στους εν λόγω κανονισμούς. Οι εγκαταστάσεις αυτές πρέπει, επομένως, να προστεθούν στους καταλόγους των εγκαταστάσεων που υπόκεινται σε μεταβατικές ρυθμίσεις.
(6)
Οι εν λόγω εγκαταστάσεις έχουν πλέον παράσχει εγγυήσεις ότι διαθέτουν τα αναγκαία κεφάλαια για να καλύψουν τις σημαντικές ελλείψεις τους κατά τη μεταβατική περίοδο. Διατίθενται λεπτομερείς πληροφορίες για τις ελλείψεις της κάθε εγκατάστασης.
(7)
Για λόγους σαφήνειας της κοινοτικής νομοθεσίας, πρέπει να αντικατασταθεί ο κατάλογος των εγκαταστάσεων του προσαρτήματος Β του παραρτήματος VII της πράξης προσχώρησης της Βουλγαρίας και της Ρουμανίας από τον κατάλογο του παραρτήματος της παρούσας απόφασης.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το προσάρτημα Β του παραρτήματος VII της πράξης προσχώρησης της Βουλγαρίας και της Ρουμανίας αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 29 Οκτωβρίου 2007.

Labels: 17
7
0
18
15